Oznámenie Komisie Rade a Európskemu parlamentu o budúcnosti vzťahov medzi Európskou úniou a Kapverdskou republikou [SEK(2007) 1415] /* KOM/2007/0641 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.10.2007 KOM(2007) 641 v konečnom znení OZNÁMENIE KOMISIE RADE A EURÓPSKEMU PARLAMENTU o budúcnosti vzťahov medzi Európskou úniou a Kapverdskou republikou [SEK(2007) 1415] 1. ÚVOD Vláda a občianska spoločnosť Kapverd vyslovili v poslednom období niekoľkokrát želanie rozvinúť vzťahy medzi Kapverdskou republikou a Európskou úniou do „osobitného partnerstva“. Kapverdy prejavujú čoraz väčší záujem o priblíženie sa k Európskej únii, najmä k najvzdialenejším regiónom Európskej únie nachádzajúcim sa v severnom Atlantickom oceáne. Kapverdy a európske Azorské ostrovy, ostrov Madeira a Kanárske ostrovy vytvárajú zoskupenie, ktoré sa nazýva Makaronézia. Ide o skupinu ostrovov, ktoré sa už od nepamäti vyznačujú spoločnými historickými, kultúrnymi a lingvistickými väzbami, ktoré aj dnes charakterizujú ich vzájomné vzťahy a spoluprácu. Toto smerovanie vyplýva z dávnej i blízkej histórie Kapverd a Európy poznačenej úzkymi ľudskými a kultúrnymi putami, spoločnými skúsenosťami z dôležitých udalostí a uznávaním silných spoločných sociopolitických hodnôt. Kapverdská spoločnosť vzišla práve týmto spôsobom, upevňovaním spletitých historických, ľudských, náboženských, lingvistických a kultúrnych pút s Európou. Kapverdská spoločnosť vznikla v podstate zo spojenia európskych a afrických národov a dialógu medzi ich kultúrami. Táto krajina háji hodnoty spojené s demokraciou, ochranou ľudských práv a riadnou politickou a hospodárskou správou, ako aj záruky, ktoré ponúka právny štát existujúci v Kapverdskej republike, ale takisto sa snaží podporovať mier, bezpečnosť, boj proti terorizmu a trestnej činnosti. Prirodzeným poslaním Kapverd je v konečnom dôsledku vytvárať most medzi africkým, európskym a americkým kontinentom. Ide o kľúčový faktor, v rámci ktorého sa Európa a Kapverdy delia o spoločné záujmy a výzvy. Cieľom priblíženia sa Kapverd k Európskej únii je predovšetkým prehĺbenie vzájomných vzťahov a zvýšenie miery integrácie medzi najvzdialenejšími regiónmi a touto krajinou. Okrem toho majú Kapverdy a Európska únia spoločných niekoľko strategických priorít, ktoré sa týkajú predovšetkým určitých otázok bezpečnosti, akou je napríklad boj proti nelegálnemu obchodovaniu (drogy, nelegálne prisťahovalectvo atď.). V tejto súvislosti Európa vyzýva Kapverdy, aby sa stali jej partnerom v oblasti užšej policajnej a justičnej spolupráce. Vzhľadom na ich zemepisnú polohu sú Kapverdy schopné významne prispieť k boju proti nelegálnemu obchodovaniu a ich otvorený prístup k bezpečnosti predstavuje jeden zo základných prínosov, pokiaľ ide o ich snahu priblížiť sa k EÚ. Cieľom osobitného partnerstva je preto užšia spolupráca a zbližovanie politík oboch strán, ktoré obohatí tradičný vzťah medzi poskytovateľom a príjemcom o rámec spoločných záujmov. 2. KONCEPT „OSOBITNÉHO PARTNERSTVA EÚ/KAPVERDY“ Osobitné partnerstvo predstavuje politický prístup, ktorý presahuje rámec jednoduchého vzťahu medzi poskytovateľom a príjemcom a slúži tak ďalším spoločným záujmom v oblasti bezpečnosti a rozvoja. Vychádza z kontextu uplatňovania Dohody z Cotonou a snaží sa využiť každý jej aspekt, a tak vymedziť nový model spolupráce EÚ/Kapverdy. Osobitné partnerstvo EÚ/Kapverdy nie je v žiadnom prípade alternatívou k Dohode z Cotonou. Jeho cieľom je prehĺbiť a zintenzívniť spoluprácu medzi oboma stranami. Kapverdy si želajú prekročiť rámec existujúcich vzťahov s cieľom dosiahnuť významný stupeň užšej spolupráce, pričom za prioritu sa považuje ich priblíženie sa k najvzdialenejším regiónom. Kapverdy budú mať takisto možnosť vstúpiť na vnútorný trh. Vzhľadom na uvedené skutočnosti a berúc do úvahy nové riziká, ktoré predstavujú spoločné výzvy, sa plánuje, že Kapverdy sa začnú postupne podieľať na určitých politikách a programoch EÚ, najmä v oblastiach, na ktoré sa vzťahuje akčný plán. 3. PRÍSTUP K OSOBITNÉMU PARTNERSTVU EÚ/KAPVERDY Prijatý prístup zohľadňuje inovatívny, pragmatický, progresívny a komplementárny vývoj, ktorý je kľúčovým prvkom osobitného partnerstva: 4. Politický prístup: cieľom osobitného partnerstva je posilniť otvorený, konštruktívny a pragmatický dialóg, ktorého výsledkom by mali byť konkrétne činnosti predstavujúce samotnú podstatu osobitného partnerstva. Plánuje sa, že celkový strategický rámec osobitného partnerstva bude predstavovať akčný plán , ktorý bude zahŕňať priority stanovené v procese rozvoja osobitného partnerstva a tradičné nástroje spolupráce stanovené v Dohode z Cotonou. 5. Komplementárny prístup: v rámci osobitného partnerstva sa hľadajú formy spolupráce, ktoré by mohli doplniť a posilniť doteraz zavedené tradičné činnosti v rámci Dohody z Cotonou. Dokument o stratégii krajiny a národný orientačný program 10. ERF budú odrážať „prístup osobitného partnerstva“. Okrem toho sa s cieľom podporiť osobitné partnerstvo využijú v rámci spolupráce s najvzdialenejšími regiónmi ďalšie nástroje, ktorými je napríklad Európsky fond regionálneho rozvoja, tematické okruhy, iné rozpočtové položky spravované Komisiou a partnerstvo EÚ/Afrika pre infraštruktúru. 6. Progresívny prístup: za prioritu sa považuje podpora vývojového procesu, série nových konkrétnych činností spolupráce a činností doplňujúcich súčasnú spoluprácu v rámci boja proti chudobe; tieto činnosti dajú vzťahom medzi EÚ a Kapverdskou republikou širšiu dimenziu. Akčný plán bude pružný a bude ho možné upravovať tak, aby sa dal postupne prispôsobovať vývoju krajiny a jej vzťahov s Európskou úniou a tretími krajinami. 7. Prístup založený na zásadách dobrej správy vecí verejných: základom osobitného partnerstva je vysoká úroveň správy vecí verejných, ktorú Kapverdy dosiahli. Pokrok, ktorý sa má dosiahnuť v tejto oblasti, predstavuje jeden z pilierov tohto partnerstva a je v súlade s prioritou Európskej únie a Kapverd, pokiaľ ide o otázky správy vecí verejných. 8. Prístup regionálnej integrácie: cieľom osobitného partnerstva je rešpektujúc osobitosti Kapverd podporiť ich poslanie, ktorým je priblíženie sa k najvzdialenejším regiónom a zvyšku EÚ, ako aj prehlbovanie ich vzťahov so západoafrickým subregiónom a Hospodárskym spoločenstvom západoafrických štátov (ECOWAS). 9. Konvergenčný prístup v oblasti európskych noriem a štandardov: výsledkom tejto konvergencie bude zjednodušenie postupného približovania sa k EÚ a najvzdialenejším regiónom a posilnenie komparatívnych výhod krajiny. 10. NOVÉ PERSPEKTÍVY PARTNERSTVA Osobitné partnerstvo ponúka najmä nasledujúce nové perspektívy: - prehodnotenie rozsahu a miery politickej spolupráce; - prehĺbenie hospodárskych a obchodných vzťahov, ktoré sa budú postupne rozširovať s cieľom vytvorenia priaznivých podmienok pre rozvoj súkromného hospodárskeho sektoru a pre zvýšenie investícií a vývozu; - priblíženie právnych predpisov a hospodárskych a technických noriem Kapverd a EÚ, čo povedie k vzájomnému otvoreniu hospodárstva a tým k postupnému odstraňovaniu obchodných bariér aj v rámci krajín tohto regiónu, ako aj k modernizácii hospodárstva a k lepšej hospodárskej súťaži; - perspektíva prekročenia rámca existujúcich vzťahov s cieľom dosiahnuť významný stupeň užšej spolupráce, pričom za prioritu sa považuje zbližovanie sa s najvzdialenejšími regiónmi. Kapverdy budú mať takisto možnosť vstúpiť na vnútorný trh a začať sa postupne podieľať na určitých politikách a programoch EÚ, najmä v oblastiach, na ktoré sa vzťahuje akčný plán; - posilnenie administratívnej a justičnej spolupráce; - systematické vytváranie informačných sietí a spoločných databáz; podpora výmenných a družobných činností s cieľom zosúladiť zákony, nariadenia, normy a postupy Kapverd s acquis communautaire vo všetkých oblastiach, na ktoré sa vzťahuje akčný plán. - ŠTRUKTÚRA AKČNÉHO PLÁNU PRE OSOBITNÉ PARTNERSTVO Akčný plán pre osobitné partnerstvo sa opiera o týchto šesť pilierov: 11. Dobrá správa vecí verejných Program bude vychádzať z politiky v oblasti správy vecí verejných, ktorú bude vláda uplatňovať, a bude sa okrem iného týkať zoznamu záväzkov pripojených k uvedenému strategickému dokumentu krajiny (bod 3.2). Osobitná pozornosť sa preto bude okrem iného venovať konsolidácii a prehlbovaniu demokracie, právneho štátu a účasti občianskej spoločnosti na politickom živote krajiny. Bude sa pokračovať v prehlbovaní politického dialógu a posilňovaní spolupráce najmä v oblasti demokracie a ľudských práv. Väčšia pozornosť sa bude venovať právam detí a žien, integrácii legálnych prisťahovalcov a boju proti domácemu násiliu. Vláda bude pokračovať v reforme justície a bude realizovať národný plán boja proti korupcii. Takisto sa bude pokračovať v reforme verejných financií a v posilňovaní kapacít verejnej správy, a to aj v oblasti štatistiky. Vláda bude pokračovať v iniciatívach, ktorých cieľom je zlepšiť podnikateľské prostredie, správu v sociálnej oblasti a riadne hospodárenie s prírodnými zdrojmi. 12. Bezpečnosť/stabilita Tento pilier bude obsahovať najmä tieto časti: bezpečnosť a boj proti medzinárodne organizovanému zločinu (spolupráca v boji proti terorizmu, obchodovaniu s ľudskými bytosťami a prevádzaniu prisťahovalcov, nelegálnemu obchodu s drogami a zbraňami, praniu špinavých peňazí), pričom sa bude dbať na rešpektovanie ľudských práv; účinné riadenie migračných tokov, vrátane zlepšenia účasti kapverdskej diaspóry na rozvoji krajiny (migračné presuny) a boj proti nelegálnemu prisťahovalectvu; námorná bezpečnosť. Činnosti tohto piliera sa vzhľadom na svoju povahu budú môcť vykonávať a zabezpečiť len prostredníctvom cezhraničnej a regionálnej spolupráce, konkrétne prostredníctvom priblíženia sa k najvzdialenejším regiónom v rámci osobitného partnerstva. 13. Regionálna integrácia 14. Na úrovni najvzdialenejších regiónov sa integrácia Makaronézie, ktorej cieľom je zlepšenie jej štruktúry a zvýšenie jej dynamizmu a konkurencieschopnosti, nesie v duchu politiky „širšieho susedstva“. Je preto potrebné podporiť všetky opatrenia, ktorých cieľom je prehĺbenie vzťahov medzi najvzdialenejšími regiónmi a Kapverdskou republikou vo všetkých oblastiach, na ktoré sa vzťahuje akčný plán, najmä pokiaľ ide o zvýšenú účasť Kapverd na programe medzinárodnej spolupráce s ostrovom Madeira, Azorskými a Kanárskymi ostrovmi (MAC) 2007 – 2013, ako aj účasť na konzultačných mechanizmoch a fórach a mechanizmoch a fórach pre spoluprácu existujúcich v rámci najvzdialenejších regiónov. 15. Na úrovni západnej Afriky: 16. preskúmať spoločne s komisiou Hospodárskeho spoločenstva západoafrických štátov možnosti zohľadnenia osobitostí Kapverd v rámci Dohody o hospodárskej spolupráci, 17. podľa možností zabezpečiť, aby sa Kapverdy mohli účinne podieľať na využívaní zdrojov národných orientačných programov ERF pre západnú Afriku. V tomto dvojitom kontexte sa bude venovať osobitná pozornosť rozvoju vhodných podmienok pre rast a trvalý rozvoj, priame zahraničné investície a konkurenčný rozvoj podnikov a výkonnejšiu administratívu, a to okrem iného zlepšovaním podnikateľského prostredia, približovaním sa k normám a štandardom EÚ, rozvojom podmienok pre bezpečnosť a istotu, najmä v sektore dopravy, komunikácií a energie, ako aj posilnením národných a regionálnych infraštruktúr. 18. Technická a normatívna konvergencia Ide o zbližovanie politík v technickej oblasti a v oblasti noriem v sektoroch, na ktoré sa vzťahuje akčný plán, s cieľom zjednodušiť približovanie sa normám EÚ a podporiť komparatívne výhody Kapverd v prospech ich rozvoja. 19. Spoločnosť založená na vedomostiach Cieľom tohto piliera je podporiť smerovanie krajiny k „spoločnosti založenej na vedomostiach“. Za prioritu sa považuje hospodársky, sociálny a kultúrny rozvoj predovšetkým prostredníctvom vzdelávania, výskumu a osvojovania si/rozvoja informačných technológií (sektor, v ktorom Kapverdy vynikajú, najmä pokiaľ ide o e-gouvernement ); tieto faktory sú veľmi dôležité, najmä s ohľadom na profil krajiny, ktorá nevlastní tradičné prírodné zdroje a spolieha sa na svoje ľudské zdroje a nedotknuteľné výhody, medzi ktoré patrí napríklad jej geoekonomická poloha. 20. Boj proti chudobe a rozvoj Boj proti chudobe prispeje najmä k realizácii programov kapverdskej vlády v rámci jej strategického dokumentu o raste a odstraňovaní chudoby (DSCRP). Tento pilier okrem iného vo všeobecnosti podporí akčný plán osobitného partnerstva a približovanie sa k Európe, ktoré má toto partnerstvo stelesňovať. Činnosti boja proti chudobe zahŕňajú aj oblasť ochrany životného prostredia, ochrany prírodných zdrojov, zachovania morského prostredia a boj proti znečisťovaniu oceánov. Lepšia spolupráca v prospech vnútroštátnej politiky v oblasti rybného hospodárstva zameraná najmä proti nezákonnému, neregulovanému a neohlásenému rybolovu prispeje k trvalej správe populácie rýb a k zachovaniu tejto populácie v záujme miestneho obyvateľstva, ktoré je na rybolove závislé. Stanovenie konkrétnych činností akčného plánu sa bude môcť uskutočniť na základe štúdií, ktorých podmienky je ešte potrebné stanoviť. Pri ich uplatňovaní sa bude môcť využívať technická pomoc orientovaná na zjednodušenie procesu. Pri stanovovaní činností sa bude dbať na to, aby sa zohľadnil rodový rozmer. 21. FINANCOVANIE AKČNÉHO PLÁNU Na financovanie osobitného partnerstva významne prispeje Európsky rozvojový fond a investičný nástroj spravovaný EIB. Okrem toho sa využijú ďalšie nástroje na podporu osobitného partnerstva, akým je napríklad EFRR v rámci spolupráce s najvzdialenejšími regiónmi (Medzinárodný program spolupráce MAC 2007 – 2013). Konkrétne činnosti môžu byť podporené prostredníctvom vonkajších činností financovaných zo všeobecného rozpočtu Európskeho spoločenstva a z vlastných zdrojov EIB v rámci finančného rámca 2007 – 2013 avšak len pod podmienkou, že budú dodržané osobitné postupy a budú existovať disponibilné finančné prostriedky. Činnosti financované zo všeobecného rozpočtu zahŕňajú najmä programy financované nástrojom pre spoluprácu v oblasti rozvoja, akými sú napríklad tematické programy „investovať do ľudského kapitálu“, „neštátne subjekty za rozvoj“, „migrácia a azylové politiky“, „životné prostredie a udržateľné hospodárenie s prírodnými zdrojmi“ a „potravinová bezpečnosť“. Zahŕňajú takisto činnosti financované z iných nástrojov, akými sú napríklad nástroj stability, nástroj pre podporu ľudských práv a demokracie alebo nástroj pre humanitárnu a núdzovú pomoc. Tieto finančné prostriedky posilnia vlastné zdroje kapverdskej vlády pri vykonávaní akčného plánu. Členské štáty Európskej únie budú vyzvané, aby prispeli k financovaniu tohto akčného plánu. 22. TRVANIE AKČNÉHO PLÁNU Osobitné partnerstvo je proces , ktorého rámcom a nástrojom na realizáciu je akčný plán. Akčný plán bude mať neobmedzené trvanie a bude sa pravidelne revidovať v súlade so spoločne dohodnutými postupmi. 23. MONITOROVANIE UPLATŇOVANIA OSOBITNÉHO PARTNERTSVA Monitorovanie vykonávania akčného plánu sa uskutoční formou stretnutí na politickej úrovni organizovaných v pravidelných intervaloch, ktoré sa ešte stanovia, a formou každoročných stretnutí na technickej úrovni buď v Kapverdoch alebo v Únii. EÚ bude zastupovať „Troïka“. Na miestnej úrovni kapverdská vláda vytvorí skupinu na úrovni ministerstiev, ktorej predsedom bude minister zahraničných vecí a ktorá sa bude stretávať s delegáciou ES a diplomatickými misiami členských štátov na pravidelných stretnutiach, ktorých cieľom bude monitorovať uplatňovanie osobitného partnerstva.